SK Úradný vestník Európskej únie C 239/2

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 239/02

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PATATA DELL’ALTO VITERBESE“

ES č.: IT-PGI-0005-01038-13.09.2012

CHZO ( X ) CHOP ( )

1. Názov

„Patata dell’Alto Viterbese“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názov „Patata dell'Alto Viterbese“ označuje hľuzu druhu Solanum tuberosum získanú z odrôd Monalisa, Ambra, Agata, Vivaldi, Finka, Marabel, Universa, Chopin, Arizona a Agria pestovaných vo vymedzenej oblasti uvedenej v článku 3, vyznačujúcu sa v čase jej uvoľnenia na spotrebu týmito vlastnosťami:

Fyzikálne vlastnosti:

— tvar: oválny alebo pravidelný predĺžený oválny,

— veľkosť: od 40 do 75 mm,

— šupka: žltá, hladká,

— dužina: žltá,

— konzumovateľná časť: minimálne 97 %.

Žiadne kritériá obmedzujúce tvar alebo veľkosť nie sú stanovené pre výrobok určený pre IV. triedu. Takýto výrobok je bez šupky a je nakrájaný podľa požiadaviek trhu.

Chemické vlastnosti (na 100 gramov jedlej časti):

— vlhkosť: od 75 do 85 %,

— škrob: minimálne 10 g.

Odchýlky v oblasti kvality

Všetky chyby až do hĺbky 3 mm sa pokladajú za povrchové a neberú sa do úvahy okrem prípadu, keď sa povrchová chrastavosť a chyby týkajú viac ako 15 % povrchu hľuzy.

V každom balení určenom na trh sú okrem toho prípustné tieto odchýlky kvality:

— vonkajšie chyby hľúz: — nezrelé, neúplné, zvädnuté a deformované: 1 % hmotnosti; — zelenkasté: 3 % hmotnosti; — povrchová chrastavosť: 3 % hmotnosti; — mechanické poškodenia: 3 % hmotnosti; — poškodenia spôsobené hubovými ochoreniami: 2 % hmotnosti,

— vnútorné chyby hľúz: — škvrny hrdze: 3 % hmotnosti; — subepidermálne škvrny: 5 % hmotnosti; — dutiny: 3 % hmotnosti,

— chyby pri spracovaní: — prilepená zemina: 1 % hmotnosti; — uvoľnená zemina a iné nečistoty: 0 % hmotnosti.

Odchýlky kvality nemôžu v žiadnom prípade prekračovať 10 % celkovej hmotnosti; žiadna odchýlka sa nepripúšťa, pokiaľ ide o cudzie pachy alebo chute.

Balené výrobky IV. triedy nesmú vykazovať škvrny na viac ako 5 % svojej hmotnosti.

Odchýlky v oblasti veľkosti

Každé balenie výrobku určeného na trh s čerstvou zeleninou môže obsahovať 5 % hľúz menšej alebo väčšej veľkosti ako je stanovená veľkosť.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré je potrebné uskutočniť vo vymedzenej zemepisnej oblasti

Všetky procesy pestovania „Patata dell'Alto Viterbese“ sa musia vykonávať v zemepisnej oblasti vymedzenej v bode 4.

3.6. Špecifické pravidlá krájania, strúhania, balenia atď.

Výrobok sa môže predávať priamo v pôvodnom stave alebo uschovávať v chladiarenských komorách chránený pred svetlom pri teplote v rozpätí od 5 do 8 °C a pri relatívnej vlhkosti od 88 do 93 %. Hľuzy nesmú zostať v chladiarenských komorách dlhšie ako 9 mesiacov.

Zemiaky možno ošetriť proti klíčeniu pomocou plynov.

Úprava IV. triedy

Zemiaky sa umyjú vodou, aby sa zbavili zeminy a iných prípadných nečistôt.

Potom sa oškrabú strojom a prvýkrát sa vytriedia, aby sa odstránili hľuzy nevhodné na spotrebu, ako aj prípadné nečistoty, ktoré na nich zostali (kamienky, rôzne rastlinné zvyšky atď.).

Výrobok sa potom krája, alebo sa hľuzy ďalej spracúvajú vcelku.

Po druhom triedení, ktoré môže byť ručné alebo strojové, sa výrobok vloží do ozonizovanej vody, aby sa spomalil proces oxidácie.

Potom sa produkt odváži a zabalí do potravinárskych nádob.

Zemiaky „Patata dell'Alto Viterbese“ sa musia baliť jedným z týchto spôsobov:

— v čerstvom stave: obal vertbag, girsac, vrecká a kartónové škatule s nosnosťou 1 kg, 1,5 kg, 2 kg, 2,5 kg a 5 kg; sieťka s nosnosťou 1 kg, 1,5 kg, 2 kg, 2,5 kg a 2,5 kg; vrecko s nosnosťou 2,5 kg, 3 kg, 4 kg, 5 kg a 10 kg; kartónový obal s nosnosťou 5 kg, 10 kg, 12,5 kg, 15 kg, 20 kg a 25 kg; drevená debnička s nosnosťou 12,5 kg, 15 kg, 18 kg, 20 kg a 25 kg; kôš s nosnosťou 10 kg, 12,5 kg, 15 kg, 20 kg a 25 kg; tácka s nosnosťou 1 kg, 0,5 kg, 0 750 kg, 1 kg a 2,5 kg; miska s nosnosťou 0,5 kg, 0,750 kg a 1 kg,

— v prípade IV. triedy: zapečatené vrecko z priehľadného potravinárskeho plastu s ochrannou atmosférou s nosnosťou 0,5 kg, 1,0 kg, 2 kg, 5 kg a 10 kg; zapečatené vákuové vrecko z priehľadného potravinárskeho plastu s nosnosťou 0,5 kg, 1 kg, 1,5 kg, 2 kg, 5 kg a 10 kg; zapečatené vrecko z priehľadného potravinárskeho plastu, v ktorom sa výrobok uschováva vo vode, s nosnosťou 0,5 kg, 1 kg, 2 kg, 5 kg a 10 kg; zapečatené vedro z priehľadného potravinárskeho plastu, v ktorom sa výrobok uschováva vo vode, s nosnosťou 5 kg a 10 kg.

Po výstupe zo spracovateľskej linky a pred expedíciou sa výrobok skladuje v chladiacich jednotkách pri teplote v rozpätí od 3 do 5 °C.

3.7. Špecifické pravidlá označovania

Voľne sypaný predaj nie je povolený okrem prípadu, keď je každá hľuza jednotlivo označená etiketou.

Etiketa na každom balení musí obsahovať okrem grafického symbolu EÚ a poznámok i informácií požadovaných právnymi predpismi nápis „Patata dell'Alto Viterbese“, za ktorým sa uvedie skratka CHZO alebo poznámka „Chránené zemepisné označenie“.

Zakazuje sa pridávať akékoľvek iné označenie, ktoré nie je výslovne ustanovené.

4. Stručné vymedzenie zemepisnej oblasti

Ide o tieto obce oblasti CHZO nachádzajúce sa v provincii Viterbe: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano a Proceno.

5. Súvislosť so zemepisnou oblasťou

5.1. Špecifickosť zemepisnej oblasti

Oblasť produkcie zemiakov „Patata dell’Alto Viterbese“ CHZO sa nachádza na území na severe Lazia v provincii Viterbo, medzi jazerom Bolsena, Umbriou a Toskánskom. Celok, ktorý sa nachádza v oblasti sopečného komplexu Vulsini, sa vyznačuje pôdou sopečného pôvodu bohatou na draslík a mikroklímou ovplyvnenou jazerom Bolsena.

Sopečný pôvod zásadne ovplyvňuje charakter pôdy v oblasti, ktorá sa vyznačuje niektorými osobitosťami, ako je prítomnosť lávových a pyroklastických útvarov, ako aj dobrou piesočnou textúrou s veľkou priepustnosťou a slabou objemovou hmotnosťou. Ide o kyslú pôdu s pH v rozpätí od 5 do 6,5 – ktorému sa zemiaky dobre prispôsobujú, pretože ide o plodinu dobre znášajúcu kyslosť – a s vysokým obsahom draslíka (od 600 do 1 000 ppm) a stopových prvkov.

Klimatické podmienky sú ovplyvnené prítomnosťou jazera Bolsena, impozantnej vodnej nádrže, ktorá zmierňuje teploty, a tak vytvára mimoriadne priaznivú mikroklímu pre pestovanie zemiakov „Patata dell’Alto Viterbese“.

Priemerné zrážky v oblasti sa pohybujú v rozpätí od 850 do 1 200 mm/rok a koncentrujú sa najmä na jeseň a na jar, zatiaľ čo v letnom období prevládajú suché klimatické podmienky.

Priemerné ročné teploty sa pohybujú v rozpätí od 13,5 °C do 15,5 °C.

Homogénnosť pôdno-klimatických vlastností oblasti je potvrdená aj mapou fytoklímy Lazia, podľa ktorej oblasť produkcie CHZO „Patata dell’Alto Viterbese“ tvorí jedinú a rovnakú zónu: mesaxerický región submontánneho termotypu a nižšieho hyperhumidného ombrotypu.

5.2. Špecifickosť výrobku

Zemiaky „Patata dell’Alto Viterbese“ sa vyznačujú týmito aspektmi:

intenzívnou farbou svojej dužiny, ktorá je výhradne žltá;

rovnomernou farbou svojej šupky bez poškodenia;

intenzívnou a príjemnou chuťou;

veľmi širokou škálou možností gastronomického využitia.

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (CHOP), alebo špecifickou akosťou, povesťou alebo inou typickou vlastnosťou výrobku (v prípade CHZO)

Vlastnosti zemiakov „Patata dell’Alto Viterbese“ CHZO sú podmienené prostredím, v ktorom sa pestujú (pôda, podnebie, technika pestovania, druh uschovávania), takže súvislosť výrobku s oblasťou jeho produkcie je zjavná.

Potvrdený charakter výrobku vyplýva z jeho chemického zloženia, pH, z prítomnosti stopových prvkov a minerálov v pôde v kombinácii s blízkosťou jazera Bolsena.

Totiž v jarnom období (apríl/máj), keď sa začína vegetatívny rast zemiakov, sa teploty v oblasti CHZO pohybujú v rozpätí od 12 do 14,5 °C, čo je ideálna teplota pre tieto fyziologické fázy sadenice. V lete teploty pod vplyvom jazera Bolsena postupne rastú od 17 °C do približne 24 °C v júli; počas tohto obdobia zemiaky zavŕšia svoj biologický cyklus a dostávajú sa do fázy zrelosti. Takéto optimálne klimatické podmienky oblasti (teplota do 24 °C) umožňujú lepší presun glycidov a minerálov smerom do hľúz sadenice.

Nedostatok zrážok v priebehu augusta (ich ročný priemer sa pohybuje v rozpätí od 800 do 1 200 mm/rok) v kombinácii s vysokými teplotami (až do 30 °C) podporuje fázu zrenia a dozrievania.

Navyše sucho vo fáze zberu produktu dodáva zemiakom „Patata dell’Alto Viterbese“ také akostné vlastnosti, ako je rovnomerná farba šupky a celkový vzhľad hľúz (dážď podporuje poškodenie šupky, ktoré sa prejavuje tmavými škvrnami).

Všetky vlastnosti zemiakov „Patata dell’Alto Viterbese“ vyplývajúce zo vzájomného pôsobenia s prostredím sú dôvodom povesti potvrdenej radom nájdených dokumentov (sprievodné listy tovaru, faktúry atď.), ktoré svedčia o historickej, kultúrnej a sociálnej spojitosti medzi výrobkom a územím. Špecializované časopisy, fotografie, rozprávania miestnych autorov a filmové svedectvá od začiatku 20. storočia potvrdzujú výskyt zemiakov „Patata dell’Alto Viterbese“. Súčasnú povesť „Patata dell’Alto Viterbese“ potvrdzujú mnohé publikácie, články a recepty. Spomedzi najvýznamnejších publikácií spomeňme dve diela vydané spoločenstvom Comunità Montana Alta Tuscia Laziale, a to „L’alta Tuscia nel Piatto — Guida ai Sapori e ai Saperi dell’ Alta Tuscia“ (2008) a „I Prodotti Agroalimentari Tipici Dell’alta Tuscia“ (2001), v ktorých sa označeniu „Patata dell'Alto Viterbese“, uvádzanému ako typický výrobok danej oblasti, venuje osobitná kapitola opisujúca jeho chuťové vlastnosti a využitie v miestnych receptoch. Zemiaky „Patata dell’Alto Viterbese“ sa spomínajú aj v rámci enologického a gastronomického podujatia „Golosando tra le Specialità della Comunità Montana Alta Tuscia Laziale“, ktoré sa konalo v Orviete 9. októbra 2004. Jedna kapitola sprievodcu „Tuscia a tavola — ricette, curiosità, prodotti tradizioni gastronomiche della provincia di Viterbo“ od Itala Arietiho (vyd. Primaprint editori in Viterbo VI edizione, 2005) je venovaná zemiakom „Patata dell’Alto Viterbese“. Okrem toho sa označujú za typický výrobok z Lazia v článku časopisu „Informatore Agrario“ pod názvom „Ma quante belle patate … viaggio in Italia tra le patate di grande tradizione“ (strany 22 až 27, november – december 2008). Treba takisto spomenúť reklamné inzeráty na internetových stránkach, ktoré ponúkajú zemiaky „Patata dell’Alto Viterbese“ ako ideálny výrobok na prípravu výrobku gnocchi z dôvodu ich kašovitej textúry.

Význam tohto produktu pre miestne zvyky sa odráža v tradícii hodov – od hodov „Sagra degli Gnocchi“ zavedených v roku 1977 v S. Lorenzo Nuovo až po hody „Sagra della Patata“, ktoré sa konajú od roku 1985 v obci Grotte di Castro –, ktorých sa aktívne zúčastňuje miestne obyvateľstvo. Treba upozorniť aj na propagačnú akciu výrobku „Patata dell’Alto Viterbese“, ktorú usporadúvajú miestne poľnohospodárske družstvá pri pomologických prezentáciách pestovaných odrôd a experimentálnych odrôd, ktorej piaty ročník sa konal v roku 2001. Kultúrnu spojitosť tiež podčiarkuje široké využitie zemiakov v mnohých ďalších receptoch typických pre miestnu gastronomickú tradíciu, ako „Minestra con ‚l'orloge‘ “ (polievka), nazývaná takto z dôvodu krájania zemiakov, „Pasta e patate“ (cestoviny a zemiaky), tradičné jedlo chudobných sedliakov z Alto Viterbese, a „frittata di patate“ („omeleta“ zo zemiakov), ktorá sa pripravuje bez klasických vajec.

Odkaz na uverejnenie špecifikácie

[článok 5 ods. 7 nariadenia (ES) č. 510/2006 (3)]

Súčasné správne orgány začali vnútroštátne námietkové konanie prostredníctvom uverejnenia návrhu na uznanie CHZO „Patata dell’Alto Viterbese“ v Úradnom vestníku Talianskej republiky č. 126 z 31. mája 2012.

Konsolidované znenie špecifikácie výrobku sa nachádza na internetovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na internetovej stránke ministerstva pre politiku poľnohospodárstva, potravinárstva a lesného hospodárstva (http://www.politicheagricole.it) kliknutím na „Qualità e sicurezza“ (Kvalita a bezpečnosť) (v pravej hornej časti obrazovky) a potom na „Disciplinari di produzione all’esame dell’UE“ (špecifikácia predložená na preskúmanie EÚ).

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.